APCO พุ่งแรง 9% หลังผุดสินค้าใหม่ หนุนรายได้ไตรมาส 4/61 แตะ 120 ลบ. ดันผลงานทั้งปีโตแกร่ง
APCO พุ่งแรง 9% หลังผุดสินค้าใหม่ หนุนรายได้ไตรมาส 4/61 แตะ 120 ลบ. ดันผลงานทั้งปีโตแกร่ง โดย ณ เวลา 16.11 น. ราคาอยู่ที่ 4.80 บาท บวก 0.40 บาท หรือ 9.09% สูงสุดที่ 5.05 บาท ต่ำสุดที่ 4.40 บาท มูลค่าซื้อขายที่ 17.54 ล้านบาท
27 ก.ย. 2561

ผู้สื่อข่าวรายงานว่า หุ้นบริษัท เอเชียน ไฟย์โตซูติคอลส์ จำกัด (มหาชน) หรือ APCO ณ เวลา 16.11 น. ราคาอยู่ที่ 4.80 บาท บวก 0.40 บาท หรือ 9.09% สูงสุดที่ 5.05 บาท ต่ำสุดที่ 4.40 บาท มูลค่าซื้อขายที่ 17.54 ล้านบาท

โดยราคาหุ้นปรับตัวเพิ่มขึ้นทำจุดสูงสุดในรอบ 3 เดือน นับตั้งแต่ราคาหุ้นอยู่ที่ระดับ 4.92 บาท เมื่อวันที่ 27 มิ.ย.61
ศ.ดร.พิเชษฐ์  วิริยะจิตรา  ประธานเจ้าหน้าที่บริหาร APCO เปิดเผยว่า บริษัทเปิดตัว 2 ผลิตภัณฑ์ใหม่ ได้แก่ VVIN ผลิตภัณฑ์เพื่อสุขภาพป้องกันการติดเชื้อ และ ASL revitalizing Serum &amp; Cream ผลิตภัณฑ์ความงามเพื่อลดริ้วรอย คาดว่าจะส่งผลให้ผลประกอบการไตรมาส 4 มีรายได้ถึง 120 ล้านบาท
สำหรับกลยุทธ์การตลาด บริษัทมีแผนการจำหน่ายครบทุกช่องทาง ทั้ง BIM Health Center ศูนย์ให้คำปรึกษาและแนะนำผู้บริโภคให้ใช้ผลิตภัณฑ์ในการดูแลสุขภาพ BIM Dropship  ผ่านการแนะนำของสมาชิกหรือผู้แทนจำหน่าย Asian Life Direct Service ผู้แทนจำหน่ายแนะนำและจำหน่ายผลิตภัณฑ์ให้กับผู้บริโภค
นอกจากนี้ยังมีแผนการประชาสัมพันธ์ผลิตภัณฑ์ผ่านรายการใส่ใจไกลโรค ทางช่อง Nation ช่องทางออนไลน์ผ่าน Facebook ภูมิสมดุล BIM พร้อมจัดโปรโมชั่นกระตุ้นการขายต่อเนื่อง
“เนื่องจากพฤติกรรมของผู้บริโภคมีความสนใจในการดูแลสุขภาพและความงามมากขึ้น บริษัทเห็นถึงโอกาส จึงได้พัฒนางานวิจัยเพื่อรองรับความต้องการของผู้บริโภค และจากช่องทางการขายของบริษัท ที่มีการปรับกลยุทธ์ขยายฐานลูกค้า 
โดยเปิดโอกาสให้สมาชิกแนะนำผู้ที่สนใจเข้าร่วมดำเนินธุรกิจผ่านช่องทางต่างๆ จะส่งผลให้มียอดขายที่เพิ่มขึ้นอย่างต่อเนื่อง คาดว่าจะสามารถรักษารายได้ทั้งปีใกล้เคียงกับปี 2560 จากในช่วงครึ่งปีแรกบริษัทได้รับผลกระทบเล็กน้อยจากกระแสความไม่เชื่อมั่นของผู้บริโภคเกี่ยวกับมาตรฐานผลิตภัณฑ์เสริมอาหารของบริษัทอื่นที่ถูกตรวจสอบโดยสาธารณสุข   
อย่างไรก็ตามผลิตภัณฑ์ของบริษัทได้ขึ้นทะเบียนกับสำนักงานคณะกรรมการอาหารและยา (อย.) อย่างถูกต้อง และมีผลงานวิจัยรองรับ เชื่อว่าจะได้ผลตอบรับที่ดีจากผู้บริโภค” ศ.ดร.พิเชษฐ์  กล่าว
สำหรับการออกผลิตภัณฑ์ VVIN กลุ่มเป้าหมายหลักได้แก่ กลุ่มคนที่ทำงานในเมือง หรือทำงานในสถานที่ที่สามารถติดเชื้อต่างๆได้ง่าย โดยมีการออกแบบบรรจุภัณฑ์ให้สามารถพกพาสะดวก กำหนดราคาอยู่ในระดับที่เหมาะสม ซึ่งวัตถุประสงค์ในการออก VVIN เนื่องจากสภาวะแวดล้อมในปัจจุบันทำให้ประชากรมีความเสี่ยงและมีโอกาสติดเชื้อได้มากขึ้น เมื่อติดเชื้อแล้วร่างกายจะสร้างภูมิคุ้มกันเพื่อทำลายเชื้อนั้น
ขณะเดียวกันภูมิคุ้มกันก็ทำลายอวัยวะในร่างกายจนล้มเหลว และสามารถพัฒนาไปสู้การติดเชื้อในกระแสเลือด ซึ่งมักจะเกิดในผู้ที่มีภูมิคุ้มกันต่ำ เป็นสาเหตุให้เกิดการเสียชีวิตปีละ 27-30 ล้านคน ซึ่งคณะนักวิจัย Operation BIM ประสบความสำเร็จในการเพิ่มภูมิคุ้มกันในร่างกายด้วยวิธีธรรมชาติได้อย่างมีประสิทธิภาพมานานแล้ว จึงสามารถปรับสูตรที่ใช้สารสกัดจาก มังคุด งาดำ ถั่วเหลือง ฝรั่ง และ บัวบก ให้มีภูมิคุ้มกันเพิ่มขึ้นเพียงพอสำหรับป้องกันการติดเชื้อที่ทำให้เกิดภาวะติดเชื้อในกระแสเลือด
ขณะที่ ASL revitalizing Serum &amp; Cream เป็นผลิตภัณฑ์ที่มีส่วนผสมจากสารธรรมชาติที่ซึมซาบเข้าสู่ใต้ผิวหน้าแล้ว “ยกกระชับ” สร้างคอลลาเจนได้อย่างรวดเร็ว ลดจุดด่างดำทำให้ผิวหน้าดูขาว กระจ่างใส ยืดหยุ่น เนียนนุ่ม ชุ่มชื่น ละเอียดอ่อนเยาว์กว่าวัย เสริมด้วยประสิทธิภาพป้องกันผิวจากอนุมูลอิสระ คงความสวยกระจ่างใส เนียนนุ่มได้ยาวนานยิ่งขึ้น
ทั้งนี้ การวิจัยและพัฒนาประสิทธิภาพผลิตภัณฑ์ถือเป็นภารกิจหลักของบริษัทมาอย่างต่อเนื่อง โดยบริษัทมีเป้าหมายยกระดับงานวิจัย ให้มีความเป็นเลิศในการยกระดับคุณภาพชีวิตผู้ป่วยอาการต่างๆ ให้เป็นที่เชื่อมั่น ยอมรับ อย่างแพร่หลายของกลุ่มผู้บริโภคทั้งในและต่างประเทศ